14 Fa re rata “lefoko la boammaaruri” mme re ‘boloka molao wa Modimo ka metlha,’ re tla nna le bopelokgale jo re bo tlhokang go rera mme re sa tshabe go tlhabiwa ke ditlhong. (Pesalema 119:43, 44) Go ithuta ka tlhoafalo Lefoko la Modimo le le kwadilweng go dira gore re kgone go ‘bua kaga dikgakololo tsa gagwe fa pele ga dikgosi.’ (Pesalema 119:46) Thapelo le moya wa ga Jehofa le tsone di tla re thusa gore re bue dilo tse di tshwanetseng ka tsela e e siameng. (Mathaio 10:16-20; Bakolosa 4:6) Paulo o ne a bua le babusi ba lekgolo la ntlha la dingwaga ka bopelokgale, a bua ka dikgakololo tsa Modimo. Ka sekai, o ne a rerela Mmusi wa Moroma e bong Felise, mme o ne “a mo reetsa kaga tumelo mo go Keresete Jesu.” (Ditiro 24:24, 25) Gape Paulo o ne a rera fa pele ga ga Mmusi Feseto le Kgosi Ageripa. (Ditiro 25:22–26:32) Ka thuso ya ga Jehofa, le rona re ka rera ka bopelokgale, le ka motlha re sa “tlhabisiwe ditlhong ke dikgang tse di molemo.”—Baroma 1:16.